Die name van die huisies op die plaas, soos BoetaPaul, JoodSeWinkel en OumaMiemie, vertel elkeen ’n storie.
Wat is Willemsrivier?
’n Unieke gasteplaas met 'n aktiewe skaapboerdery en besonderse geskiedenis. Klik hier vir ’n kaart van die besienswaardighede op die plaas.
Die plaas dateer terug tot 1745 met ’n magdom interessante staaltjies. Elke gastehuis is genoem na iemand of iets spesiaal in die plaas se geskiedenis.
Willemsrivier is ’n unieke toeriste-bestemming
Daar is talle historiese geboue om te besigtig soos byvoorbeeld die Smuts/Maritz Kantoor, die Waenhuis, die Opstal en talle meer. Vir die avontuurlustiges is daar ook ‘n 4x4-roete en staproetes
Kapenaars ry op die N7 verby Piketberg, Klawer en draai regs by Vanrhynsdorp. Ry tot by Nieuwoudtville en draai links na Loeriesfontein. Neem die eerste pad links by Grasberg. Die plaas is die eerste een links.
Willemsrivier lê op die Bokveld-platorand. Die area is bekend vir sy unieke plantegroei en verskillende grondsoorte, met die grootste verskeidenheid van inheemse bolgewasse in die wêreld.
Willemsrivier is in die vorm van 'n dorpie gebou met 'n hoofstraat in die middel. Weerskante is talle historiese geboue waaronder die skool, 'n 'hulp'-kerk (in 1875 gebou), 'n tronk, 'n winkel en die 'lang huis'.
Generaal Smuts en Manie Maritz het by afsonderlike geleenthede in die Smuts/Maritz Kantoor tuisgegaan. Omdat hulle nie langs dieselfde vuur gesit nie het hulle nooit terselfdertyd in die huisie gebly nie.
Daar is verskeie 4x4-roetes op die plaas, waaronder Rooigrond, Oshoek, Die Muur, Kromhoek en Trekpad. Roetes kan tussen twee ure tot twee dae neem afhangende van ervaring en die tyd beskikbaar.
Daar is verskeie staproetes op die plaas en in die omgewing. Bring stapskoene, ’n kamera en neem vars water saam. Elke staproete kan geïdentifiseer word met ’n kaart, afstand en tyd wat dit neem om te voltooi.
Blomtyd is ’n paradys vir blomkykers. Hier groei sowat 80 spesies wat jy nêrens anders kry nie - veral bolplante. Daar is satynblomme, bokhorinkies, fluweeltjies, wit-, geel- en rooidirke en vele meer.
Bergfietsryers kan die plaas en omgewing verken op uitdagende sowel as meer gemaklike roetes. Geniet die pragtige natuurskoon en die vars Namakwaland plaaslug terwyl jy die heuwels aandurf.
Geen besoek aan die plaas is voltooi sonder ’n besoek aan Ouplaas nie. Ouplaas, nie ver van die Willemsrivier nie, was oorspronklik een van die 5 vierkant-plase. Verskeie ou sandsteen-ruïnes is hier te sien.
Aktiwiteite op die plaas
Die Kotzé's boer met vleis, wol en Rooibostee asook aangeplante weiding. Besoekers aan die plaas is meer as welkom om die boerdery-aktiwiteite te besigtig. Skaapskeer is in Augustus en in die herfs. Dis veral interessant om te sien hoe vinnig die skeerders van die skape se dik wolle ontslae raak. Daar is talle mak diere op die plaas, waaronder ganse, bokke, eende en hoenders.
Klik hier om by ons te bespreek